## Pravilnik o dopunama Pravilnika o tehničkim normativima za ventilacijske ili klimatizacijske sustave

### NN 69/1997 (4.7.1997.), Pravilnik o dopunama Pravilnika o tehničkim normativima za ventilacijske ili klimatizacijske sustave

# DRŽAVNI ZAVOD ZA NORMIZACIJU I MJERITELJSTVO

Na temelju članka 13. stavka 2. Zakona o normizaciji ("Narodne novine",
broj 55/96) ravnatelj Državnog zavoda za normizaciju i mjeriteljstvo donosi

## **PRAVILNIK**

### **O DOPUNAMA PRAVILNIKA O TEHNIČKIM NORMATIVIMA ZA VENTILACIJSKE ILI KLIMATIZACIJSKE SUSTAVE**

Članak 1.

U Pravilniku o tehničkim normativima za ventilacijske ili klimatizacijske
sustave ("Narodne novine" broj 53/91) u članku 7. iza stavka 1. dodaje
se stavak 2. koji glasi:

"Zračni kanali mogu biti izrađeni i iz teško zapaljivih gradiva klase
B1, prema, normi HRN DIN 4102 dio 1 ili iz gradiva klase I, prema normi
HRN U.J1.060 u ovim slučajevima:

- ako zračni kanali imaju istu otpornost na požar kao i građevinske
konstrukcije kroz koje prolaze

- ako zračni kanali ne prolaze kroz izlazne puteve koji se upotrebljavaju
za evakuaciju osoba u slučaju požara ili druge opasnosti (hodnike, stubišta,
prolaze i sl)

- ako zračnim kanalima ne prolazi zrak temperature veće od 85oC

- ako u zračnim kanalima ne postoji mogućnost većeg taloženja gorivih
gradiva (kao što, primjerice, postoji kod odsisnih kanala iz velikih kuhinja)

- ako zračni kanali ne prolaze iznad spuštenih stropova kojima je zadaća
zaštita nosive konstrukcije od požara, osim ako ti kanali imaju istu otpornost
na požar kao i nosiva konstrukcija koja se štiti

- ako zračni kanali ne prolaze kroz prostorije ugrožene eksplozivnom
smjesom."

Članak 2.

U članku 30. iza stavka 1. dodaju se stavci 2., 3. i 4. koji glase:

"Kao gradiva za izolacije zračnog kanala (ljepilo, gradivo za zvučnu
izolaciju, parne brane, folije i slične obloge zračnih kanala) mogu se
upotrebljavati i teško zapaljiva gradiva klase B1 prema normi HRN DIN 4102
dio 1 ili gradiva čija je brzina širenja plamena klase I prema normi HRN
U.J1.060. Za parne brane, folije i slično koje nisu deblje od 0.5 mm mogu
se upotrebljavati i uobičajeno zapaljiva gradiva klase B2 prema normi HRN
DIN 4102 dio 1 ili gradiva čija brzina širenja plamena odgovara klasi II
prema normi HRN U.J1.060.

U slučaju iz stavka 2. ovog članka za brtvljenje spojeva zračnih kanala
mogu se upotrebljavati manje količine gradiva čija gorivost odgovara klasi
B1 ili B2, prema normi HRN DIN 4102 dio 1 ili klasi I i II, prema normi
HRN U.J1.060.

Odredbe stavaka 2. i 3. ovog članka ne primjenjuju se u ovim slučajevima:

- kada zračni kanali prolaze kroz prostore izlaznih puteva određenih
za evakuaciju osoba u slučaju požara ili druge opasnosti (hodnici, stubišta,
prolazi i sl.)

- kada su zračni kanali izvedeni iznad spuštenih stropova čija je zadaća
zaštita nosive konstrukcije od požara, osim ako imaju istu otpornost na
požar kao i nosiva konstrukcija koja se štiti

- kada se zračnim kanalima transportira zrak čija je temperatura veća
od 850 C

- kada postoji mogućnost taloženja većih količina goriva gradiva u zračnim
kanalima (primjerice, odsisni kanali iz velikih kuhinja)

- kada zračni kanali prolaze kroz prostore ugrožene eksplozivnom smjesom."

Članak 3.

Iza članka 75. dodaje se članak 75a. koji glasi:

"Klasa gorivosti gradiva B1 dokazuje se potvrdom o sukladnosti (certifikatom)
prema normi HRN DIN 4102 dio 1, brzina širenja plamena (klase I i II) dokazuje
se prema normi HRN U.J1.060, a otpornost na požar ventilacijskih kanala,
prema normi HRN DIN 4102 dio 6 ili HRN U.J1.172."

Članak 4.

Ovaj Pravilnik stupa na snagu osmoga dana od dana objave u "Narodnim
novinama".

Klasa: 011-02/97-02/7
Urbroj: 558-06/1-97-1
Zagreb, 1. srpnja 1997.

Ravnatelj
Državnog zavoda za normizaciju
i mjeriteljstvo
**dr. sc. Jakša Topić, dipl. ing.,** v. r.

Pravilnik, NN 69/1997-1202